Paldies, Gulbene!

 EUROWEEK 2015 m.

 Kas yra „Euroweek“? 1992 m. belgų iniaciatyva prasidėjo jaunimo judėjimas, kurio tikslas -

suvienyti Europos Sąjungos visų šalių gimnazijas ir jose besimokančius gimnazistus (mokinių amžius – 17 -18 m.). Projekte dalyvauja po vieną gimnaziją / mokyklą iš ES šalies. Kasmet renginys vyksta vis kitoje šalyje. Šiemet ta šalimi tapo Latvija.

 Rugsėjo 17 – 23 d. į Gulbenės miestą suskrido ir suvažiavo beveik visos Europos šalys - net 19 (aukštesniųjų klasių mokinių buvo daugiau nei 200). Viena iš jų – Lietuva. Mūsų šaliai atstovavo Rietavo Lauryno Ivinskio gimnazijos mokiniai: Ovidijus Žilius (III b kl.), Marta Jasaitė (III a kl.), Viktorija Kiudelytė (III b kl.), Emilija Globytė (III akl.), Milda Šlepavičiūtė (IV a kl.), Tadas Andriuška (IV a kl.), Tomas Petreikis (IV b kl.). Juos lydėjo gimnazijos Direktorės pavaduotoja ugdymui Nijolė Dovidauskienė ir anglų kalbos mokytoja metodininkė Audronė Rupšienė.

 Visų šalių mokiniai pristatė savo sukurtą programą, vaišinosi atsivežtais nacionaliniais patiekalais. Mokiniai dalyvavo diskusijose aktualiais Europai klausimais: pabėgėliai, socialinė integracija, švietimo sistema, jaunimo veiklumas, ES struktūra, Parlamentas, visuomenės ryšiai su deputatais, darbo problema. Susitiko su Sočio olimpiados bobslėjaus sidabro medalio laimėtoju, patys sportavo ir išbandė bobslėjaus trasą. Mokiniai dalyvavo amatų dienoje. Jie subūrė chorą ir išmoko giedoti „Euroweek“ himną. Lankėsi įvairiuose muziejuose, apžiūrėjo Rygos įžymias vietas. Mokiniai gyveno latvių šeimose, kurios jais nepaprastai rūpinosi.

 Džiaugiamės ir didžiuojamės savo šalies vėliava, plevėsuojančia tarp kitų 18–os vėliavų. „Euroweek 2015“ dalyvius sveikino įvairių šalių ambasadoriai, Seimo nariai, Švietimo ministras, Gulbenės miesto meras. Šventę vainikavo įspūdingas latvių koncertas, didžiulis tortas, diskoteka. Gavome kvietimą į „Euroweek 2016“, kuris vyks Rumunijoje.

 Nuoširdžiai dėkojame Gulbenės gimnazijai ir visai Latvijai už nepamirštamus „Euroweek“ savaitės įspūdžius. Paldies, Latvija! Paldies, Gulbene!